Virallinen lehti nro C 076 , 11/03/1998 s. 0031



KIRJALLINEN KYSYMYS E-1312/97 komissiolle esittäjä(t): Amedeo Amadeo (NI) (11. huhtikuuta 1997) Aihe: Nautaeläinten ja naudanlihatuotteiden tunnistaminen Komissio on antanut ehdotuksen neuvoston asetukseksi (EY) nautaeläinten tunnistus- ja rekisteröintijärjestelmän käyttöönotosta ja ehdotuksen neuvoston asetukseksi (EY) naudanlihan ja naudanlihatuotteiden merkinnästä (KOM(96)0460 lopull. - 96/0228/0229 CNS) ((EYVL C 349, 20.11.1996, s. 14. )), (CES 1404/96 - 96/0228/0229 CNS). Ottaen huomioon, että on toteutettava toimenpiteet naudanlihan tavanomaisten kuluttajahintojen palauttamiseksi, voidaan vain onnitella komissiota edellä mainittujen ehdotusten antamisesta. Niiden avulla on tarkoitus nopeasti ottaa käyttöön järjestelmä nautaeläinten tunnistamisen sekä naudanlihan ja naudanlihatuotteiden merkinnän parantamiseksi. Sanomattakin on selvää, että jotta laaja tunnistamisjärjestelmä toimisi, on ennen kaikkea oltava riittävä varmuus elävien eläinten tunnistamisesta. Kuitenkin on otettava huomioon, kuinka helppo järjestelmää on soveltaa yksittäisissä jäsenvaltioissa ja onko jokin tunnistamisjärjestelmä jo käytössä. Jotta taattaisiin järjestelmän hyväksyminen heti alusta alkaen, pyydän erityisesti, että komissio ei antaisi karjankasvattajille ja myyjille liian suurta taakkaa kannettavaksi. Komission jäsenen Franz Fischlerin komission puolesta antama vastaus (3. heinäkuuta 1997) Neuvosto hyväksyi 21 päivänä huhtikuuta 1997 nautaeläinten tunnistus- ja rekisteröintijärjestelmän sekä naudanlihan ja naudanlihatuotteiden merkitsemisen käyttöönottamisesta annetun neuvoston asetuksen (EY) N:o 820/97 ((EYVL L 117, 7.5.1997. )). BSE-taudin aiheuttama kriisi on tehnyt naudanlihan ja naudanlihatuotteiden markkinat epävakaiksi. Vakauden palauttaminen näille markkinoille tapahtuu tehokkaimmin parantamalla näiden tuotteiden tuotanto-olosuhteiden ja markkinoille saattamisen avoimuutta erityisesti niiden jäljitettävyyden osalta. Tämän saavuttamiseksi on tärkeää luoda nykyistä tehokkaampi nautaeläinten tunnistus- ja rekisteröintijärjestelmä sekä erityinen naudanliha-alaa koskeva yhteisön merkintäjärjestelmä. Näiden seurauksena luottamus naudanlihan ja naudanlihatuotteiden laatuun lisääntyy. Nautaeläinten siirtojen jäljittämiseksi eläimet on tunnistettava kumpaankin korvaan kiinnitettävän korvamerkin avulla ja eläintä siirrettäessä sen mukana on yleensä seurattava passi. Eläinten pitäjien on kuljettajia lukuun ottamatta pidettävä tilallaan olevista eläimistä ajan tasalla olevaa rekisteriä. Lisäksi kunkin jäsenvaltion on eläinten nopean ja täsmällisen jäljityksen mahdollistamiseksi luotava ATK-pohjainen tietokanta, johon kirjataan eläinten tunnistetiedot, kaikki jäsenvaltion alueella olevat tilat sekä eläinten siirrot. Lisäksi neuvoston asetuksen (EY) N:o 820/97 16 artiklassa määritellään, mitä tietoja merkinnässä saa olla. Näitä ovat eläimen alkuperämaa, eläimen tunnistusnumero ja sukupuoli, lihotusmenetelmä ja muut ruokintaan liittyvät tiedot sekä viitenumero tai -koodi, josta käy ilmi lihan ja niiden eläinten välinen yhteys, joista kyseinen liha on peräisin. Komissio kannattaa asetuksen teknisiä säännöksiä ja katsoo, että alalle aiheutuvat rasitteet ovat ehdottoman välttämättömiä.